বাম জমানায় দীর্ঘ কাল পূর্ত দফতর ছিল বাম শরিক আরএসপি-র কাছে। যতীন চক্রবর্তী, মতীশ রায়, অমর চৌধুরী থেকে ক্ষিতিবাবুদের হাতেই ছিল রাজ্যের সিংহভাগ সড়ক-সেতু রক্ষণাবেক্ষণের দায়িত্ব। সিপিএমের অশোক ভট্টাচার্য বা কংগ্রেসের মনোজ চক্রবর্তীর মতো প্রাক্তন মন্ত্রীদের মতে, কিছু দফতরে প্রযুক্তিগত কাজ বেশি থাকে। বিশেষজ্ঞ এবং প্রযুক্তিবিদদের সঙ্গে সম্পর্ক রেখে সেখানে চলতে হয়। বারবার মন্ত্রী বদলালে সুবিধার চেয়ে অসুবিধাই বেশি হয়। তাঁরাই বলছেন, বামফ্রন্টের শরিকি সংসারে পুরনো নেতার পরাজয় বা মৃত্যু না হলে দীর্ঘ দিন দফতরের হাত বদল হয়নি। সেখানে তৃণমূলের একক সরকারে সাত বছরে এর মধ্যেই চার জন পূর্তমন্ত্রী হয়েছেন— সুব্রত বক্সী, সুদর্শন ঘোষ দস্তিদার, শঙ্কর চক্রবর্তী এবং অরূপ বিশ্বাস।